paragraph_text: Pretpostavlja se da je samostan bio podignut prije župske organizacije, oko 1150. a možda i prije, jer se kod župske organizacije nije osjetila dioba na samostane koji su u ovom kraju bili podizani u približnom vremenu. Samostani su bili podijeljeni na principu arhiđakonata. Vukovska župa, pripadala je pečuškoj biskupiji kojoj je pripadao ovaj samostan. Ovdje su arhiđakonati osnivani povremeno u prvom desetljeću 11. st., prije župske organizacije. Poznata je činjenica da je oko 1150. podignut samostan u Banoštru, a on je bio ili uzrok podizanja ostalih samostana u okolini, ili je on osnovan već kao posljedica njihova postojanja.